MTLS จ่อโชว์งบฯ Q4 สุดหรู ลุ้นกำไรนิวไฮทะลุ 670 ลบ.
MTLS จ่อโชว์งบฯ Q4/60 สุดหรู ลุ้นกำไรนิวไฮทะลุ 670 ลบ. ด้าน โบรกฯ ชี้แนวโน้มยังโตต่อ วางเป้าสูงดันอัพไซด์สูงปรี๊ด
20 ก.พ. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้นบริษัท เมืองไทย ลิสซิ่ง จำกัด (มหาชน) หรือ MTLS หลังนักวิเคราะห์คาดการณ์ว่า MTLS จะประกาศผลการดำเนินงานประจำปี 2560 ในวันนี้ (19 ก.พ.) และมองว่า แนวโน้มกำไรไตรมาส 4/60 ของ MTLS จะสูงสุดเป็นสถิติใหม่ หลังจากขยายสาขาเพิ่มมากขึ้นในช่วงปี 60
ด้านราคาหุ้น MTLS ปิดตลาดวานนี้ (19 ก.พ.) อยู่ที่ 43.50 บาท บวก 0.50 บาท หรือ 1.16% ด้วยมูลค่าซื้อขาย 214.56 ล้านบาท ทั้งนี้ยังมีอัพไซด์จากราคาเป้าหมาย 52 บาท อยู่ 20%
โดย บล.ซีจีเอส-ซีไอเอ็มบี (ประเทศไทย) คาดว่า MTLS จะประกาศผลการดำเนินงานประจำไตรมาส 4/60 ในวันที่ 20 ก.พ.61
ส่วน นักวิเคราะห์ บล.ดีบีเอสฯ (ประเทศไทย)  แนะนำ “ซื้อ” MTLS ให้ราคาเป้าหมาย 52 บาทต่อหุ้น คาดกำไรไตรมาส 4/60 จะสูงสุดเป็นสถิติใหม่ ที่ 678 ล้านบาท (โต 40% เทียบช่วงเดียวกันของปีก่อน และโต 4% เทียบจากไตรมาสก่อน) หนุนโดยจำนวนสาขาที่เพิ่ม 130 แห่งในไตรมาส 4/60 (ทั้งปี 60 สาขาเพิ่ม 760 แห่ง รวมเป็น 2,424 แห่ง ณ สิ้นปี)
รวมถึงสินเชื่อขยายตัว 51% เทียบช่วงเดียวกันของปีก่อน และ 10%เทียบจากไตรมาสก่อน ในไตรมาส 4/60 ขณะที่ค่าใช้จ่ายดำเนินงานต่อรายได้ลดลง และสเปรดสูงขึ้นจากสัดส่วนสินเชื่อส่วนบุคคลที่มี Yield สูงมากขึ้น แต่คาดว่าการตั้งสำรองจะยังคงสูง ซึ่งเป็นไปตามการเพิ่มทุนของสินเชื่อจำนำรถยนต์ และสินเชื่อที่ไม่มีหลักประกัน รวมถึงต้องตั้งสำรองฯตามมาตรฐาน IFRS9 ที่จะเริ่มใช้ 1 ม.ค.62 ด้วย
ส่วนคุณภาพสินทรัพย์ดี คาด NPL ratio สิ้นปี 60 อยู่ที่ 1.2% และ Coverage rato มากกว่า 200% สำหรับ D/E ratio น่าจะสูงขึ้นต่อในไตรมาส 4/60 ซึ่งเป็นไปตามการเติบโตของธุรกิจ แต่ก็ทำให้มี ROE สูงขึ้น
ขณะเดียวกันมองแนวโน้มปี 61 ยังสดใส การขยายสาขายังคงเป็นไปต่อเนื่อง โดยบริษัทตั้งเป้าสินเชื่อปี 60/61/62/63 เติบโต 50%/40%/40%/30% ตามลำดับ โดยอิงกับการเปิดสาขาเพิ่มปีละ 600 แห่ง รวมเป็น 4,000 แห่งภายในสิ้นปี 63 สำหรับกำไรสุทธิ ทาง DBSVTH ประมาณการว่าจะขยายตัว 66%/32%/35% ในปี 60/61/62 ตามลำดับ
ด้าน นักวิเคราะห์ บล.แลนด์ แอนด์ เฮ้าส์ ระบุในบทวิเคราะห์ แนะนำ “ซื้อ” MTLS ให้ราคาเป้าหมายที่ 50 บาทต่อหุ้น คาดว่ากำไรปี 60-61 เติบโตกว่า 50% CAGR จากการรุกขยายสาขาและประสิทธิภาพดำเนินงานเพิ่มขึ้น